তেরঙা কাপড়ে তৈরি অতিকায় মণ্ডপ। সেখানে মুখ্যমন্ত্রীর নামে ‘সংকল্প’ করে হচ্ছে জগদ্ধাত্রী পুজো! পুজোর নাম রাখা হয়েছে ‘পরিবর্তন’। মণ্ডপ জুড়ে কন্যাশ্রী, সবুজসাথী, সেফ ড্রাইভ সেভ লাইফ-সহ নানা প্রকল্পের লোগো এবং ছবি। পুজো এবং পুজো ঘিরে নানা কর্মকাণ্ডের মাধ্যমে সরকারি কাজকর্মের সুচারু প্রচার।
 
বেহালার ঠাকুরপুকুর ৩এ বাসস্ট্যান্ডের উল্টোদিকের মাঠে সাত বছরে পা দিয়েছে ‘পরিবর্তন’-এর জগদ্ধাত্রী পুজো। পুজো কমিটির সম্পাদক বিশ্বজিৎ কৈরী এবং সভাপতি স্থানীয় কাউন্সিলর ঘনশ্রী বাগ দু’জনেই এলাকায় শাসকদল তৃণমূলের পরিচিত মুখ। পুজো উদ্যোক্তাদের দাবি, ২০১০ সালে এ রাজ্যে পরিবর্তনের স্লোগান যখন তীব্র হতে থাকে, তখনই উদ্যোক্তাদের তরফে ঘনশ্রী, বিশ্বজিৎ এবং দিলীপ বিশ্বাস ‘মানত’ করেন, নতুন সরকার এলে ‘পরিবর্তন’ নামে জগদ্ধাত্রী পুজো করবেন। তারপর ২০১১ সালে নির্বাচনে জিতে মমতা বন্দ্যোপাধ্যায় মুখ্যমন্ত্রী হতেই এখানে পুজো আয়োজনের শুরু।
উদ্যোক্তারা আরও জানালেন, মুখ্যমন্ত্রীর নামে ‘সংকল্প’ করে এবং শুদ্ধ আচারে সরকারের দীর্ঘ সাফল্য কামনা করে পুজো করেন তাঁরা। প্রায় ১০ থেকে ১২ হাজার মানুষকে ভোগ খাওয়ানোর ব্যবস্থাও করা হয়। রাজনৈতিক নেতা থেকে টলিউডের তারকা— কেউ বাদ যান না পুজোয় হাজিরা দেওয়া থেকে।
ডেঙ্গির সময় পুজো কমিটির উদ্যোগে ১,২০০টি মশারি দেওয়া হয়েছে দুঃস্থ মানুষদের। পুজোকে কেন্দ্র করে কয়েকদিনের জমজমাট একটা মেলাও বসে। পুজো কমিটির সভাপতি ঘনশ্রী বলেন, “এই পুজোর জন্য মানত করেছিলাম। সেভাবেই এই পুজোর শুরু। যতদিন এই সরকার থাকবে ততদিন এই পুজোও চলবে।”
বিশ্বজিৎ বলেন, “ঠাকুরপুকুর ৩এ বাসস্ট্যান্ডে সব পুজো হলেও জগদ্ধাত্রী পুজো হতো না। তখনই আমরা নেত্রীর নামে ওই পুজো করার সংকল্প করি।” মণ্ডপে সরকারি প্রকল্পের ছবি ছাড়াও রয়েছে বিভিন্ন মনীষীর ছবি।